קסנופון

**קסנופון בן גרילוס** (ביוונית: **Ξενοφών**, בלטינית: **Xenophon**; לערך 430 לפנה"ס – 354 לפנה"ס) היה היסטוריון, מצביא ופילוסוף אתונאי.

## ביוגרפיה
ממוזער|קסנופון מוליך את צבאו
[ממוזער|קסנופון מאת [הוגו הארדטל בחזית הפרלמנט האוסטרי]]
קסנופון נולד באתונה בשנת 430 לפנה"ס לערך, למשפחה אזרחית אמידה, וקיבל חינוך מצוין.
בהיותו כבן 20, הכיר את הפילוסוף סוקרטס, נמנה עם חוג תלמידיו, ובמשך כעשר שנים היה ממקורביו.

לאחר שנקרא מביתו על ידי פרוקסנוס מבואשיה, פנה קסנופון לסוקרטס, ובהתאם לעצתו, יצא למקדש בדלפי לשאול את אפולו לגבי הצטרפות למסע אליו נקרא. לאחר מכן, ובהתאם לתשובה, הצטרף אל צבא השכירים של כורש הצעיר, שניסה להדיח את אחיו ארתחששתא השני מכס המלכות. המרידה הסתיימה במפלתו של כורש הצעיר שנהרג בשנת 401 לפנה"ס בקרב קונקסה . צבא השכירים הגדול, שמנה למעלה מ-10,000 לוחמים, יצא למסע מערבה בחזרה ליוון תחת פיקודם של פרוקסינוס, מינון, אגיאס וקליארכוס. אך אלו נתפסו מיד עם תחילת המסע לאחר תחבולה של כוחו הצבאי הקרוב של ארתחשסתא. קסנופון, בקור רוח ובאומץ לב, לקח פיקוד על כל צבא השכירים, ארגן אותו והרים את רוחו, והובילו אותו חזרה ליוון, בסיוע פיקודם של קצינים יוונים נוספים. קסנופון תיאר את סיפור המסע בחיבורו "אנבסיס".
הוא הפקיד את שארית רבבת החיילים תחת פיקוד ספרטאי, ובשנים 399–396 לפנה"ס נשאר באסיה הקטנה.

בשנת 396 לפנה"ס הצטרף קסנופון למטה של אגסילאוס מלך ספרטה, בעת מלחמת ספרטה-פרס. פרוץ המלחמה הקורינתית מנעה את המשך הפעילות של הצבא הספרטני על אדמת פרס.
יחד עם המלך שב ליוון ובשנת 394 לפנה"ס השתתף בקרב קורונאה נגד ברית מדינות יווניות שכללה את אתונה. בשל היותו במחנה הספרטאי בקרב, נידון קסנופון על ידי שלטונות אתונה לגלות באשמת בגידה במולדת.

במשך מספר שנים היה קסנופון איש-סודו של אגסילאוס, ובתחילת שנות ה-80 קיבל מידי שלטונות ספרטה אחוזה בסקילוס , בקרבת אולימפיה, שם עסק בניהול האחוזה, בציד, בחינוך בניו ובעבודה ספרותית. בעקבות תבוסת ספרטה לתבאי בקרב לאוקטרה (371 לפנה"ס), עזב קסנופון לקורינתוס. בשנת 367–366 לפנה"ס, בעקבות התקרבות בין ספרטה לאתונה לנכוח התעצמותה של תבאי, ביטלו שלטונות אתונה את עונש הגלות שלו, ואת שנות חייו האחרונות עשה בעיר מולדתו, עד מותו בשנות ה-50 של המאה ה-4 לפנה"ס.

כתלמיד של סוקרטס, נהג קסנופון לרשום את שיעוריו. לפי דיוגנס לארטיוס, בסביבות שנת 430 היו ידועות ליוונים שיטות ראשונות לקצרנות ביוונית. יש טענות שנויות במחלוקת כי בעזרת שיטת קצרנות שהמציא או שיכלל רשם קסנופון את דברי סוקרטס ואת מחשבותיו בנוגע לסוקרטס ותורתו.

## יצירותיו
קסנופון היה סופר פורה, שכתב חיבורים רבים, המתחלקים לכתבים היסטוריים, סוקרטיים, מקצועיים ופוליטיים.
הוא ההיסטוריון היחידי מהמאה ה-4 לפנה"ס שכתביו נשתמרו בשלמותם.

### עבודות היסטוריות וביוגרפיות
* "אנבסיס" – החשוב שבספריו. הספר מתאר את מסעם של 10,000 שכירי חרב יוונים, רובם הופליטים ופלטסטים, באסיה הקטנה במהלך מרד כורש הצעיר באחיו ארתחששתא השני מלך פרס. תחילה הוא פרסם את החיבור בשם בדוי: תמיסטוגנס מסירקוסאי. היצירה בשלמותה פורסמה לאחר המסע תחת שמו המקורי.
* "חינוכו של כורש"  (ביוונית: Κύρου παιδεία, בלטינית: Cyropaedia) – ספק ביוגרפיה היסטורית ספק רומן היסטורי. החיבור מתאר מתוך אידיאליזציה את חינוכו ופועלו של המלך כורש, מייסד האימפריה הפרסית.
* "הלניקה" ("היסטוריה יוונית") – החשוב שבכתביו ההיסטוריים. חיבור בן 7 ספרים, שני הראשונים הם המשך לחיבור "תולדות המלחמה הפלופונסית" של תוקידידס, שמת בטרם הספיק להשלים את חיבורו, ושאר הספרים מתארים את תולדות יוון מסוף המלחמה הפלופונסית ועד שנת 362 לפנה"ס, כשהסתיימה ההגמוניה של תבאי ביוון. החיבור מתאר את האירועים שהתרחשו בין 411 לפנה"ס ל-362 לפנה"ס: כיבוש אתונה, שלטון "שלושים הטיראנים", שיקום הדמוקרטיה (404 לפנה"ס) ותקופת ההגמוניה הספרטנית.
* "אגסילאוס" – ביוגרפיה מהללת של אגסילאוס השני מלך ספרטה, ידידו של קסנופון.

### עבודות ודיאלוגים סוקרטיים
* "זכרונות על סוקרטס" (Ἀπομνημονεύματα)  – חיבור בארבעה ספרים.
* "המשתה" (Συμπόσιον) 
* "ההגנה של סוקרטס" או "התנצלותו של סוקרטס"  ("אפולוגיה")
* "על ניהול משק הבית"
* "היירון" (Ἱέρων)  – דיאלוג דמיוני בין היירון הראשון, הטיראן של סירקוסאי, לבין הפייטן סימונידס, בנושא טיבו של שלטון-יחיד.

### מסות קצרות
* "היפרכיקוס" (Ἱππαρχικός)  – אחד משני חיבורים על טיפול בסוסים. נקרא גם "מפקד הפרשים".
* "על ציד עם כלבים" (Cynegeticus, Κυνηγετικός) 
* "דרכים ואמצעים" (Πόροι ἢ περὶ Προσόδων) 
* "מדינת הספרטנים" או "מדינת הלאקדאימונים" (Λακεδαιμονίων Πολιτεία)  – עוסק במוסדות המדיניים של ספרטה ובמתכונות החברתיות שלה. חיבור זה הוא הביטוי הנלהב ביותר להערצתו של קסנופון את ספרטה. עם זאת, הוא מכיל פרק יוצא דופן שתוכנו ביקורת כלפי ספרטה של ימיו של קסנופון, על שהתרחקה מחוקי ליקורגוס.
* "על טיפול בסוסים" (Περὶ ἱππικῆς) 

כמו כן, חיבר קסנופון כמה ספרי הדרכה צבאיים וספרי הגות, בעיקר על מורו סוקרטס.

## תרגומי כתביו לעברית
* **זכרונות**. תרגם מיוונית בצירוף מבוא והערות א' סימון. ירושלים, הוצאת מאגנס, תש"ך
* כּסינופון, **[[אנבסיס (קסנופון)|אנאבאסיס]] (מסע הרבבה)**
**תרגם מיוונית והוסיף הערות א"א הלוי. הקדים מבוא אלכסנדר פוקס. ירושלים, מוסד ביאליק, תשכ"ט; 
** תרגם מאנגלית: אריה חשביה. משרד הביטחון - ההוצאה לאור, 1984.
* **דיאלוגים סוקרטיים**. ערך ותרגם גבריאל דנציג. ירושלים, הוצאת שלם, 2002; 
* **מדינת הספרטנים**. תרגמה מיוונית והוסיפה מבוא ופירוש דבורה גילולה. ירושלים, הוצאת מאגנס, האוניברסיטה העברית, תשע"א

## לקריאה נוספת
* 
* **מדינת הספרטנים**. תרגמה מיוונית והוסיפה מבוא ופירוש דבורה גילולה. ירושלים, הוצאת מאגנס, האוניברסיטה העברית, תשע"א, עמודים 24–27
* אלכסנדר פוקס, "כסנופון: 'מסע הרבבה' (אנבסיס)", בתוך: **לא לשם שעשוע בלבד - היסטוריוגרפיה יוונית**, מוסד ביאליק, עמ' 144; 

* 


## קישורים חיצוניים

* 
* 
* 
* 
* 

## הערות שוליים

קטגוריה:היסטוריונים מן העת העתיקה
קטגוריה:היסטוריוגרפיה יוון העתיקה
קטגוריה:המלחמה הפלופונסית
קטגוריה:אתונאים מן העת העתיקה
קטגוריה:אישים שחיו במאה ה-4 לפנה"ס
קטגוריה:אישים שחיו במאה ה-5 לפנה"ס